Mandag formiddag piblede vandet op af kloakdækslerne på havnen i Nørresundby. Søndagens storm har presset vandmasserne ind i Limfjorden, og medført høje vandstande omkring Aalborg. På et tidspunkt var vandstanden 1,2 meter over dagligt vande. Det kunne højvandssikringen i Nørresundby ikke holde til, så vandet stod op til flere af husene på havnefronten. -I går troede jeg ikke, at der ville ske noget. Der var der ikke noget vand, men det kom altså i løbet af natten, siger Nadja Nygaard til TV2/Nord, mens hun fejer vand ud af sin entré. På Aalborg-siden var situationen ikke meget bedre. Aalborg Kommunens Jobcenter blev ramt af oversvømmelser i kælderen. En overgang var gulvet dækket af 15 cm vand. - Vi har prøvet det nogle gange før. Vi har fjernet de forgængelige ting, så der er ikke sket nogen større skade, siger jobcenterleder Peter Thomsen.

Referat:
Både i Aalborg og i Nørresundby, var der problemer med oversvømmelser efter stormen søndag.